
	उद्देश
	ख्रिस्ती माणूस कुठेही असला किंवा काहीही करत असला तरी तो त्याबद्दल नेहमी देवाशी बोलू शकतो हे शिकवणे.

	शिक्षकाची तयारी
	प्रार्थनेवरील पाठ आपल्याला स्वतःच्या प्रार्थना जीवनाची आणि त्याच्या महत्त्वाची आठवण करून देण्यासाठी चांगला असतो. देवाला तुम्हांला प्रार्थना करायला शिकवण्यास सांगा. त्याची स्तुती करावी, पापे कबूल करावीत, त्याचे आभार मानावेत, इतरांसाठी प्रार्थना करावी आणि आपल्या स्वतःच्या गरजा व समस्या त्याच्याकडे आणाव्यात अशी त्याची इच्छा आहे. आता त्याच्याकडे प्रार्थना करा. मग याकोब 5:13-18, फिलिप्पैकरांस 4:5-7, 1 राजे 17 आणि पाठ योजना वाचा व अभ्यासा

	पाठांतर वचन
	याकोब 5:13
तुमच्यापैकी कोणी संकटात आहे का? त्याने प्रार्थना करावी.



पाठ योजना
प्रस्तावना
रविवार शाळा सुरू होण्यापूर्वी या प्रस्तावनेत मदत करण्यासाठी सुमारे 6 मुलांच्या एका लहान गटाशी ठरवून ठेवा. निवडलेली मुले पाठाच्या सुरुवातीला एकामागून एक वर्गात येतात आणि प्रत्येकाला वेगळा आजार असल्यासारखा अभिनय करतात. उदाहरणार्थ, एक जण पोटदुखी असल्यासारखे पोट धरून आत येतो; दुसरी डोकेदुखी असल्यासारखा डोक्याला हात लावते, इत्यादी. उरलेल्या वर्गाला विचारा की त्यांना काय झाले आहे? ते सर्व आजारी आहेत.
पाठाचे मुख्य मुद्दे
	1.चित्र 34 दाखवा. कोणीतरी खूप आजारी आहे. लोक आजारी असतात तेव्हा काय करतात? मुलांना सांगायला लावा. काही सूचना:
घरगुती औषधे घेतात किंवा मांत्रिकाकडे जातात.
दवाखान्यात किंवा रुग्णालयात जाऊन तिथली औषधे घेतात.
ख्रिस्ती लोक संकटात किंवा आजारी असतात तेव्हा ते प्रार्थना करू शकतात. बायबल आपल्याला असे करायला सांगते. पाठ वचन वाचा.
	2.कोणीही आजारी पडू शकतो - जे ख्रिस्ती आहेत आणि जे नाहीत तेही. तुम्ही आजारी असाल तर देवाला प्रार्थना करा आणि तुम्हांला बरे करण्यासाठी त्याला मदत मागा. कधीकधी देव तुम्हांला लगेच बरे करील. तुम्हांला बरे करण्यासाठी तो डॉक्टर आणि रुग्णालये वापरू शकतो. देव सामर्थ्यवान आहे आणि तुम्ही येशूच्या नावाने त्याला प्रार्थना केली तर तो तुमची प्रार्थना ऐकेल आणि उत्तर देईल. देव आपल्याला लगेच बरे करत नाही तेव्हा आपल्याला वाटते की त्याने आपली प्रार्थना ऐकली नाही. कधीकधी देव आपल्याला बरे करत नाही. आपण आजारी असताना आपण त्याच्याविषयी काहीतरी शिकावे असे त्याच्याकडे असते. आपण देवावर भरवसा ठेवू शकतो. त्याचे सामर्थ्य मांत्रिकाच्या सामर्थ्यापेक्षा मोठे आहे.
	3.एलिया नावाचा एक संदेष्टा होता. तो लोकांना देवाविषयी शिकवत असे. राजाला ऐकायचे नव्हते. एलियाने राजाला शिकवले की देव सामर्थ्यवान आहे आणि प्रार्थना ऐकतो. एलियाने प्रार्थना केली की पाऊस पडू नये. साडेतीन वर्षे पाऊस पडला नाही. देवाने एलियाची काळजी घेतली. त्याला झऱ्यातून पाणी मिळाले आणि कावळे त्याला खाण्यासाठी भाकरी आणि मांस आणत असत.
उजळणी
पाठ थोडक्यात पुन्हा सांगा आणि देवाला आपण प्रार्थना करावी असे वाटते आणि ख्रिस्ती लोक सर्व वेळी कोणत्याही गोष्टीसाठी (फक्त आजारपणाबद्दलच नव्हे) प्रार्थना करू शकतात हे मुलांना समजले आहे याची खात्री करा. पण आपण फक्त मागण्यापेक्षा अधिक केले पाहिजे. आपण देवावर प्रेम करून ते त्याला सांगितले पाहिजे, त्याच्या सर्व आशीर्वादांबद्दल त्याचे आभार मानले पाहिजेत आणि आपली पापे कबूल केली पाहिजेत. देव आपल्या प्रार्थना ऐकतो आणि नेहमी उत्तर देतो. त्याचे उत्तर “नाही” किंवा “थांब” असले तरी ते नेहमी योग्य उत्तर असते.
पाठांतर वचन शिकवा
आपला प्रतिसाद
मुलांना आजारी असलेल्या ओळखीच्या लोकांची नावे सांगायला लावा. त्यांच्यासाठी प्रार्थना करून पाठ संपवा.

